ગીતાના બારમા અધ્યાય ભક્તિયોગમાં આદર્શ ભક્તના લક્ષણો સમજાવ્યા છે. શ્રીકૃષ્ણ કહે છે, મને કેવો ભક્ત ગમે? જે ઓછું બોલે, વળી જે બોલે તે કરે. જે બધા સાથે હળીમળીને રહે. કોઇનો દ્વેષ કે ઇર્ષ્યા ન કરે. જે અસફળતાથી ન નિરાશ થાય કે પ્રારંભિક સફળતાથી ન ઘેલો થાય. તે સતત ઉમંગ અને આનંદમાં રહે. સાચો ભક્ત સ્વભાવ અને ચારિત્ર્યની બાબતમાં ઉમદા હોય. શ્રીકૃષ્ણને પ્રિય ભક્તના લક્ષણોની યાદીમાં પરિવેશ, ખાન-પાન કે એકપણ બાહ્ય શિષ્ટાચાર જોવા નથી મળતો. ભક્તિને દંભની કેદમાં પૂરવાનું યોગેશ્વરને ન જ પાલવે. ગીતાનો આદર્શ ભક્ત અસંભવ નથી. તમારે તેને શોધવા જહેમત કરવી પડે. પણ એ કરવા જેવી ખરી!